Ognjen Jovanov
Ognjen Jovanov (rođen 24. oktobra 1994) jest srbijanski rap muzičar, kompozitor i tekstopisac. Rođen je u Zrenjaninu. Muzikom je počeo da se bavi u osnovnoj školi, kada je i snimio svoje prve demo pjesme. U aprilu 2018. godine, u saradnji sa svojim bratom (poznatim pod pseudonimom 'Damien Alter'), snimio je prvi singl – naslovljen "Brz je grad", koji je objavila izdavačka kuća Hazze. Nakon nastupa na muzičkom festivalu EXIT, snimio je još dvije pjesme ("Lanci", "Tempera"), koje je objavila ista izdavačka kuća. Jovanov postaje poznatiji publici i dobija ponudu od Bube Corellija (Amar Hodžić) da se pridruži izdavačkoj kući Imperia, čiji je osnivač Hodžić zajedno sa Jalom Bratom (Jasminom Fazlićem). Sredinom aprila 2019. godine, Jovanov objavljuje prvu pjesmu za bosanskohercegovačku izdavačku kuću Imperia – pod naslovom "Siena". Ovu pjesmu je pratio i prvi video spot snimljen u istoimenom gradu u Italiji, u kojem je učestvovala i manekenka Jovana Švonja. Video spot je snimao i režirao Igor Zečević. Nakon toga, Jovanov nastupa u Skenderiji u Sarajevu i na "Belgrade Music Week festivalu" na Ušću u Beogradu pred više desetina hiljada ljudi, kao i na "Sea Dance Festivalu" u Budvi. Slijedi saradnja sa pjevačicom pod pseudonimom Angellina u pjesmi naslova "Hemija" i saradnja sa Inasom u pjesmi "High k’o zmaj", koje su postale hitovi sa više miliona pregleda. Jovanov je gostovao u emisijama kao što su Netkulturno i Ami G Show. MAC Music Awards je nominovao Jovanova za nagrade u više kategorija. Okušao se kao kompozitor i tekstopisac, pri čemu je za srbijansku pop pjevačicu Nikoliju napisao pjesmu naslovljenu "Nakit".